FI Euroopan unionin virallinen lehti L 206/1

KOMISSION DIREKTIIVI 2006/60/EY,

annettu 7 päivänä heinäkuuta 2006,

direktiivin 90/642/ETY liitteiden muuttamisesta trifloksistrobiinin, thiabendatsolin, abamektiinin, benomyylin, karbendatsiimin, thiofanaattimetyylin, myklobutanyylin, glyfosaatin, trimetyylisulfoniumin, fenpropimorfin ja klormekvatin jäämien enimmäismäärien osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY (1) ja erityisesti sen 7 artiklan,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (2) ja erityisesti sen 4 artiklan 1 kohdan f alakohdan,

sekä katsoo seuraavaa:

(1) Direktiivin 91/414/ETY mukaan tiettyihin viljelykasveihin käytettävien kasvinsuojeluaineiden salliminen kuuluu jäsenvaltioiden vastuulle. Sallimisen on perustuttava ihmisten ja eläinten terveydelle ja ympäristölle aiheutuvien vaikutusten arviointiin. Arvioinnissa huomioon otettaviin tekijöihin on sisällyttävä käyttäjien ja sivullisten altistuminen, maaperään, vesiin ja ilmaan kohdistuvat ympäristövaikutukset sekä ihmisten ja eläinten nauttimien käsiteltyjen viljelykasvien torjunta-ainejäämien vaikutukset ihmisiin ja eläimiin.

(2) Jäämien enimmäismäärät vahvistetaan sen mukaan, mikä on kasveille tehokkaan suojan antava pienin mahdollinen määrä torjunta-ainetta käytettäessä sitä niin, että jäämä on mahdollisimman pieni sekä toksikologisesti hyväksyttävä etenkin arvioitaessa saantia ravinnon mukana.

(3) Direktiivin 90/642/ETY soveltamisalaan kuuluvien torjunta-ainejäämien enimmäismääriä on jatkuvasti seurattava, ja niitä voidaan muuttaa uusien tai muuttuneiden käyttötapojen huomioon ottamiseksi. Tietoja uusista tai muuttuneista käyttötavoista on ilmoitettu komissiolle, ja ne tulevat aiheuttamaan muutoksia trifloksistrobiinin, thiabendatsolin, abamektiinin, benomyyliryhmän (benomyyli, karbendatsiimi ja thiofanaattimetyyli), myklobutanyylin, glyfosaatin, trimetyylisulfoniumin ja fenpropimorfin jäämien enimmäismäärissä.

(4) Klormekvatin osalta komissiolle on toimitettu tietoa, jonka perusteella vahvistetaan kolmeksi vuodeksi väliaikainen jäämien enimmäismäärä päärynöillä.

(5) Kuluttajien elinikäinen altistuminen näille torjunta-aineille niiden jäämiä mahdollisesti sisältävien elintarvikkeiden välityksellä on arvioitu ja mitattu yhteisössä käytettävien menettelyiden ja käytäntöjen mukaisesti ottaen huomioon Maailman terveysjärjestön julkaisemat ohjeet (3). Tässä arvioinnissa otettiin huomioon, että abamektiiniä ja thiabendatsolia käytetään myös eläinlääkkeinä tuotantoeläimillä ja että kyseisten kahden aineen jäämien enimmäismäärät on vahvistettu neuvoston asetuksen (ETY) N:o 2377/90 (4) säännösten mukaisesti. Eri arviointien perusteella kyseisten torjunta-aineiden jäämien enimmäismäärät olisi vahvistettava sellaisiksi, ettei hyväksyttävä päiväsaanti ylity.

(6) Benomyylin, karbendatsiimin, thiofanaattimetyylin, fenpropimorfin ja klormekvatin osalta akuutin altistumisen viiteannos on vahvistettu ja kuluttajien akuutti altistuminen tämän torjunta-aineen jäämiä mahdollisesti sisältävän kunkin elintarvikkeen välityksellä on arvioitu yhteisössä käytössä olevien menettelyiden ja käytäntöjen mukaisesti ottaen huomioon Maailman terveysjärjestön julkaisemat ohjeet. Kasveja käsittelevän tiedekomitean lausunnot, etenkin kuluttajien suojelua torjunta-aineilla käsiteltyjen elintarvikkeiden osalta koskevat neuvot ja suositukset (5), on otettu huomioon. Saantia ravinnon mukana koskevan arvioinnin perusteella kyseisten torjunta-aineiden jäämien enimmäismäärät olisi vahvistettava sellaisiksi, ettei akuutin altistumisen viiteannos ylity. Muita aineita koskevien käytettävissä olevien tietojen arviointi on osoittanut, että akuutin altistumisen viiteannosta ei ole tarpeen vahvistaa, eikä lyhyen aikavälin arviointia tämän vuoksi tarvita.

(7) Jäämien enimmäismääriksi vahvistetaan analyysiherkkyyden alaraja, kun kasvinsuojeluaineiden sallitusta käytöstä ei aiheudu elintarvikkeisiin tai niiden pinnalle havaittavissa olevia torjunta-aineiden jäämiä tai kun sallittua käyttöä ei ole tai kun jäsenvaltioiden salliman käytön tukena ei ole ollut tarvittavia tietoja tai kun kolmansissa maissa käytön tukena ei ole ollut tarvittavia tietoja ja käytöstä on aiheutunut torjunta-aineiden jäämiä yhteisön markkinoille mahdollisesti tuleviin elintarvikkeisiin tai niiden pinnalle.

(8) Siksi kyseessä oleville torjunta-aineille on aiheellista vahvistaa uudet jäämien enimmäismäärät.

(9) Jäämien väliaikaisten enimmäismäärien vahvistaminen tai muuttaminen yhteisön tasolla ei estä jäsenvaltioita vahvistamasta glyfosaatille, trimetyylisulfoniumille ja trifloksistrobiinille väliaikaista jäämien enimmäismäärää direktiivin 91/414/ETY 4 artiklan 1 kohdan f alakohdan ja liitteen VI mukaisesti. Neljää vuotta pidetään riittävänä ajanjaksona, jonka kuluessa kyseisten aineiden tulevat käyttötarkoitukset voidaan vahvistaa. Tämän jälkeen yhteisössä vahvistetun jäämien väliaikaisen enimmäismäärän pitäisi muuttua lopulliseksi.

(10) Lupiineja käytetään elintarvikkeena useissa jäsenvaltioissa. Glyfosaatin käyttö lupiineilla on sallittu. Siksi on tarpeen lisätä rivi ”lupiinit” ja vahvistaa lupiineille jäämien enimmäismäärä kuluttajien suojelemiseksi lupiineilla käytettyjen torjunta-aineiden jäämiltä.

(11) Direktiivi 90/642/ETY olisi sen vuoksi muutettava vastaavasti.

(12) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivi 90/642/ETY seuraavasti:

1. Liitteeseen I lisätään ryhmään ”3. Kuivatut palkokasvit” rivi ”Lupiinit” siten, että viimeisessä sarakkeessa oleva määre ”Koko tuote” kattaa kaikki neljä riviä.

2. Muutetaan liite II tämän direktiivin liitteen mukaisesti.

2 artikla

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 20 päivänä tammikuuta 2007 lukuun ottamatta benomyyliryhmää ja thiofanaattimetyyliä, joiden osalta niiden on annettava ja julkaistava ne viimeistään 14 päivänä syyskuuta 2006, ja klormekvattia, jonka osalta ne on annettava ja julkaistava viimeistään 31 päivänä heinäkuuta 2006. Niiden on toimitettava komissiolle viipymättä kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.

Niiden on sovellettava näitä säännöksiä 21 päivästä tammikuuta 2007 lukuun ottamatta benomyyliryhmää ja thiofanaattimetyyliä, joiden osalta niitä on sovellettava 15 päivästä syyskuuta 2006, ja klormekvattia, jonka osalta niitä on sovellettava 1 päivästä elokuuta 2006.

Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 7 päivänä heinäkuuta 2006. Komission puolesta Markos KYPRIANOU Komission jäsen

(1) EYVL L 350, 14.12.1990, s. 71. Direktiivi sellaisena kuin se on viimeksi muutettuna komission direktiivillä 2006/53/EY (EUVL L 154, 8.6.2006, s. 11).

(2) EYVL L 230, 19.8.1991, s. 1. Direktiivi sellaisena kuin se on viimeksi muutettuna komission direktiivillä 2006/45/EY (EUVL L 130, 18.5.2006, s. 27).

(3) Ohjeet ravinnon mukana saatavien torjunta-ainejäämien arvioimiseksi. GEMS/Food Programme -ohjelma yhdessä elintarvikkeiden torjunta-ainejäämiä käsittelevän Codex-komitean kanssa. Maailman terveysjärjestön julkaisu, 1997 (WHO/FSF/FOS/97.7).

(4) EYVL L 224, 18.8.1990, s. 1. Asetus sellaisena kuin se on viimeksi muutettuna komission asetuksella (EY) N:o 205/2006 (EUVL L 34, 7.2.2006, s. 21).

(5) Lausunto neuvoston direktiivien 86/362/ETY, 86/363/ETY ja 90/642/ETY liitteiden muuttamiseen liittyvistä kysymyksistä (kasveja käsittelevän tiedekomitean lausunto 14 päivänä heinäkuuta 1998); lausunto vaihtelevista torjunta-ainejäämistä hedelmissä ja vihanneksissa (kasveja käsittelevän tiedekomitean lausunto 14 päivänä heinäkuuta 1998), http://europa.eu.int/comm/food/fs/sc/scp/outcome_ppp_en.html